แนวโน้ม SET เช้าไซด์เวย์ดาวน์ กังวล “เฟด” ขึ้นดอกเบี้ย หวั่นฟันด์โฟลว์ไหลออก
แนวโน้ม SET เช้าแกว่งตัวลงตามตลาดตปท. รับแรงกดดันดัชนี PCE พุ่งเกินคาด กังวลเฟดเดินหน้าขึ้นดอกเบี้ย ขณะที่ยังไร้ปัจจัยใหม่ในประเทศ และอาจมีฟันด์โฟลว์ไหลออกกดดันต่อ พร้อมให้แนวรับที่ 1,620-1,625 จุด แนวต้าน 1,640-1,645 จุด
แนวโน้ม SET เช้าแกว่งตัวลงตามตลาดตปท. รับแรงกดดันดัชนี PCE พุ่งเกินคาด กังวลเฟดเดินหน้าขึ้นดอกเบี้ย ขณะที่ยังไร้ปัจจัยใหม่ในประเทศ และอาจมีฟันด์โฟลว์ไหลออกกดดันต่อ พร้อมให้แนวรับที่ 1,620-1,625 จุด แนวต้าน 1,640-1,645 จุด
27 ก.พ. 2566

นายชาญชัย พันทาธนากิจ รองผู้อำนวยการสายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดว่าแกว่งตัวลงตามตลาดหุ้นอื่นในภูมิภาคเอเชียที่เปิดมาเช้านี้ส่วนใหญ่ปรับตัวลง ตามตลาดหุ้นสหรัฐเมื่อคืนวันศุกร์ที่ผ่านมา รับแรงกดดันการรายงานดัชนีราคาค่าใช้จ่ายเพื่อการบริโภคส่วนบุคคล (PCE) ออกมาดีต่อเนื่อง และยังไม่เห็นสัญญาณการชะลอตัวลง สะท้อนความกังวลในการที่ธนาคารกลางสหรัฐ (เฟด) ยังคงเดินหน้าขึ้นดอกเบี้ยสหรัฐต่อเนื่อง ซึ่งเป็นปัจจัยกดดันตลาดหุ้น
ขณะที่ภาพรวมปัจจุบันในประเทศยังไม่มีปัจจัยใหม่ และตลาดตอบรับข่าวการเลือกตั้งไปมากแล้ว อีกทั้งผลประกอบการบริษัทจดทะเบียนส่วนใหญ่ที่ออกมาสร้างความผิดหวังให้กับตลาด ทำให้ยังคงเห็นแรงกดดันจากกระแสเงินทุน (Fund Flow) ไหลออกในหุ้นได้ต่อ ให้แนวรับที่ 1,620-1,625 จุด แนวต้าน 1,640-1,645 จุด